དེའི་རྗེས་འཕྲོད་བསྟེན་བཀའ་བློན་ཆོས་སྐྱོང་དབང་ཕྱུག་མཆོག་ནས་ས་གནས་སྨན་བཅོས་ལྟ་སྐྱོང་གི་ཕྱི་ལོ་༢༠༡༨ནས་༢༠༡༩བར་གྱི་ཚོགས་མི་དམིགས་ཚད་ལོན་པའི་གཟེངས་རྟགས་དེ།རྒྱ་གར་ལྷོ་ཕྱོགས་ཁུལ་དུ་མོན་གྷོ་འདོད་རྒུ་གླིང་དང་།དབུས་ཁུལ་དུ་མེའོ་ཆོས་འཕེལ་གླིང་།བྱང་ཕྱོགས་ཁུལ་དུ་ལྡི་ལི་བསམ་ཡས་གླིང་།བྱང་ཕྱོགས་ས་གནས་ཆུང་ཁག་ནས་ར་ཝང་ལ་ཀུན་འཕེལ་གླིང་དང་ཏི་རྫུ་དར་རྒྱས་གླིང་།ཀྲུ་ཀྲིང་ས་གནས་དང་།ཧི་མ་ཅལ་ས་གནས་ཆུང་ཁག་ནས་ཀུམ་རའོ་དང་བོན་གཞིས་རྡོ་གླིང་རྗེ།ཌལ་ཧོར་ཕུན་ཚོགས་གླིང་བཅས་ལ་གནང་སོང་།འཕྲོད་བསྟེན་བཀའ་བློན་ཆོས་སྐྱོང་དབང་ཕྱུག་མཆོག་གིས་ཉེ་བའི་གྲོས་ཚོགས་ནང་སྨན་བཅོས་ལྟ་སྐྱོང་ལས་གཞི་ཡི་དངུལ་དེ་ཁེ་བཟང་གི་ཐོག་ལ་འགྲོ་ཡི་ཡོད་པའི་རྣམ་པ་ཞིག་ཏུ་འགྲོ་ཡི་ཡོད་པའི་དགོངས་ཚུལ་དེ་འདྲ་ཕེབས་ཡོད་པ་དེར་གསལ་བཤད་ཡག་པོ་གནང་ཡོད་ན་ཡང་།སྨན་བཅོས་ལྟ་སྐྱོང་གི་ལས་གཞིའི་འབྲེལ་ཡོད་ཚོས་སྤྱི་ཚོགས་ནང་གོ་རྟོགས་སོགས་སྤེལ་ཡོང་དུས་མང་ཚོགས་ཁྲོད་གོ་བ་ལེན་སྟངས་སོགས་ཀྱིས་ལས་གཞི་འདི་ཁེ་བཟང་གི་ཆེད་ཡིན་པའི་སྐོར་སྐད་ཆ་ཡོང་སྲིད་པ་ཞིག་ཡིན་པས།ཁེ་བཟང་ཟེར་བའི་ལྟ་གྲུབ་དང་བཀའ་མོལ་དེ་བོད་མིའི་སྒྲིག་འཛུགས་ནང་ཡོང་ཐབས་མེད་པ་དང་།བོད་མིའི་སྒྲིག་འཛུགས་ཀྱིས་ཕྱག་ལས་ག་རེ་གནང་པ་ཡིན་ཡང་བདེ་དོན་གཙོ་བོར་བཟུང་ནས་ལས་གཞི་རྩོམ་གྱི་ཡོད་སྐོར་དང་།ཕྱི་ལོ་༢༠༡༨ནས་༢༠༡༩བར་དུ་ལས་གཞི་འདིར་ཚོགས་མི་༢༤༣༠༠ལྷག་ཡོད་པ་དང་།ཕྱི་ལོ་༢༠༡༩ནས་༢༠༢༠བར་ཚོགས་མི་༣༠༠༠༠བརྒལ་ཐུབ་པའི་དམིགས་ཚད་ཀྱིས་དབུས་དང་ས་གནས་གཉི་གས་འབད་བརྩོན་གནང་དགོས་པ།དེ་བཞིན་ལས་གཞི་དེའི་ནང་ཉམ་ཐག་ཡོད་པ་དང་རིགས་ཅིག་གིས་ཉམ་ཐག་ཡིན་ལབ་ནས་འགྲོ་སོང་སྒོར་འབུམ་༡གིས་དྲག་སྐྱེད་ཐུབ་པར་སྨན་ཁང་ཆེན་པོ་དེ་འདྲར་སོང་ནས་སྒོར་འབུམ་༤ལྷག་གཏོང་གི་ཡོད་པ་དེས་ཉམ་ཐག་གཞན་པ་རྣམས་ཀྱི་སྨན་བཅོས་ཀྱི་རོགས་དངུལ་ནས་འཐེན་བཞིན་ཡོད་སྟབས།མི་མང་ནང་སྤྱི་ཡོངས་ལ་ཕན་པའི་བསམ་བློ་གཏོང་དགོས་པའི་གོ་སྐོན་སློབ་གསོ་ཡང་ནས་ཡང་དུ་གཏོང་རྒྱུ་གལ་ཆེན་ཡིན་པ།ནད་རིགས་སྔོན་འགོག་ཐད་ཤུགས་རྒྱག་དགོས་པ་དང་བོད་མིའི་འཕྲོད་བསྟེན་གྱི་གནས་བབ་འཛམ་གླིང་གང་དུ་བསྡུར་བ་ཡིན་ཡང་བཟང་ཕྱོགས་ཀྱི་གནས་སྟངས་ཤིག་བཟོས་ཏེ།ང་ཚོ་བོད་མིའི་རེ་འདོད་སྒྲུབ་ཐུབ་རྒྱུ་དང་།ལྷག་པ་དུ་༧གོང་ས་རྒྱལ་བ་རིན་པོ་ཆེ་མཆོག་གི་སྐུ་ཚེ་བརྟན་པ་དང་ཁོང་གི་ཐུགས་དགོངས་སྒྲུབ་ཐུབ་དགོས་སྐོར་སོགས་གསུངས་སོང་།